**Vesihuoltopäivien 2021 avajaiset**

Kansallinen vesihuoltouudistus, vesitalousjohtaja Olli-Matti Verta, MMM

Tiivistelmä

Toimiva vesihuolto on tärkeää jokaiselle Suomen asukkaalle. Se on myös edellytys elinkeinoille ja yhteiskunnan välttämättömille toiminnoille kuten terveydenhuollolle. Kansallisen vesihuoltouudistuksen ohjelma hyväksyttiin uudistuksen johtoryhmässä 20.4.2021. Vesihuoltouudistuksen visiona on vastuullinen vesihuolto 2030, joka varmistaa laadukkaat ja turvalliset vesihuoltopalvelut sekä sen, että vesihuoltoala uudistuu hiilineutraaliksi kiertotalouden edelläkävijäksi.

Vesihuoltolaitosten toiminnassa ja laadussa on suurta vaihtelua. Monet vesihuoltolaitokset eivät kykene vastaamaan asetettuihin vaatimuksiin vähäisten resurssiensa vuoksi. Vesihuoltolaitoksia on noin 1 100, mutta noin 80 suurinta toimijaa tuottaa noin 80 prosenttia kaikista palveluista. Monilla pienemmillä vesihuoltolaitoksilla on pulaa sekä osaajista että muista resursseista. Kiristyvä EU-lainsäädäntö luo uusia velvoitteitta esimerkiksi riskienhallintaan, energiatehokkuuteen ja kyberturvallisuuteen. Ilmastonmuutoksenmukanaan tuomat sään ääri-ilmiöt aiheuttavat haasteita myös vesihuollolle. Lisäksi yhdyskuntarakenteen muutokset ja kuntatalouden haasteet uhkaavat vesihuoltolaitosten taloutta.

Yksi uudistuksen keskeisistä haasteista on, miten yhteiskunnalle elintärkeää vesihuoltosektoria onnistutaan kehittämään eri toimijoiden yhteistyönä siten, että korjausvelan kasvu saadaan selätettyä ja vesihuoltolaitokset ja kunnat kykenevät vastaamaan kasvavaan investointitarpeeseen. Tähän tarvitaan laaja keinovalikoima, joka pitää sisällään mm. rakennemuutoksen edistämistä, taloudenpidon ja omaisuudenhallinnan kehittämistä, entistä laajempaa alueellista yhteistyötä sekä lainsäädännön uudistamista.

Vesihuoltouudistusohjelma koostuu kahdeksasta toimenpidekokonaisuudesta, ja se valmisteltiin laajassa yhteistyössä eri sidosryhmien kanssa. Uudistuksen toteutus edellyttää toimenpiteitä kaikilta vesihuoltoalan toimijoilta.